Անցել է գրեթե 103 տարի, սակայն դեռ չի կորցրել իր արդիականությունը: Կոմիտասի ապրած ժամանակաշրջանում թերևս կարելի էր կանխատեսել նման վերաբերմունք, բայց այսօր… երբ ողջ աշխարհն է հպարտանում մեծանուն հայորդով, նրա անզուգական ստեղծագործություններով, երբ սևամորթ հայրն անգամ ի պատիվ Կոմիտաս Վարդապետի իր որդուն կնքում է նրա անունով, շարունակում ենք «քար ձգել ու պղտորել»: Դեռ նոր էին հանդարտվել բուռն քննարկումների շուրջ ծավալված կրքերը` հայ երգարվեստը արևելյան ոճի ազդեցությունից փրկելու հույսով, երբ գլուխ բարձրացրեց նորը: Ֆեյսբուքյան ակցիա` «Մաքրենք արվեստը, ”Կոմիտաս, ներիր”»: Կոմպոզիտոր-երաժշտագետ Անժելա Ստեփանյանի կազմակերպած հանրային իրադարձությունը նպատակ ունի «թույլ չտալ, որ ժամանակին դիմակայած երգերն աղավաղեն ոչ պրոֆեսիոնալ կատարողները»: Նախաձեռնության համակիրների թիվն աճում է ժամ առ ժամ և արդեն պատրաստ են խոսքերից անցնել գործի: